
Karbonmancsnyom - Mennyi egy kutya környezetterhelése?

Kulcsszavak: kutya; környezetgazdaság; fenntarthatóság; karbonkibocsátás; háztartás
Kutatásom célja az volt, hogy a kedvtelésből tartott kutyák környezeti terhelését felmérhessem a mai Magyarországon, hiszen a hobbi célú kutyatartás egyre népszerűbb és a társakként kezelt kutyák tartásmódja is megváltozott.
Mindehhez az alábbi tényezőket jártam körül: a kutyatartó háztartások településének jellege, ezen háztartások jövedelmi helyzete és a fenntartható forrású termékek vásárlására való hajlandóságuk, a kutyák éves karbonkibocsátásának aránya a háztartások terheléséhez viszonyítva a fő szennyezők meghatározásával, illetve a kutyák egészségi állapota és gyermekhelyettesítő célzatú tartása.
Kutatásomhoz online kérdőíves megkérdezést alkalmaztam, a kutyák ún. „karbonmancsnyomának” (egy évre a kutya környezeti terhelése CO2 egységben kifejezve) számításához pedig az Agria Pet Insurance Carbon Calculatort használtam. Összesen 120 háztartás körülményeit tudtam megvizsgálni, melyek 139 kutyát gondoznak.
A kutatás eredményeként megállapítottam, hogy a település jellege szerint a kutyatartási szokásokhoz kapcsolódó környezeti terhelések jelentős eltérést mutatnak, és legnagyobb szennyezőként a fővárosban és megyeszékhelyeken élő kutyák nevezhetőek meg. A kutyatartók többsége jövedelmi helyzetétől függetlenül hajlandó lenne magasabb árat fizetni, hogy ceteris paribus „zöldebb” termékeket vásárolhasson kedvenceinek, bár a fenntarthatósági szempontot tartja vásárlási döntésében legkevésbé fontosnak. A fő szennyező a kutyatartással kapcsolatban az állatok élelmezése, mely leginkább arra vezethető vissza, hogy leggyakrabban magas hústartalmú tápokat választanak a gazdák. A háztartások éves karbonlábnyomának közel negyedét teszi ki a karbonmancsnyom; ha pedig a háztartások közvetlen kibocsátásához viszonyítjuk azt, az arány a legtöbb háztartás szennyezésének közel 60%-át éri el. A kapott adatok alapján a legtöbb eb jó egészségi állapotú, de a hanyatló, rosszabb egészségű fajtatársaik nagyobb szennyezőnek számítanak; akárcsak a gyermekpótló célzattal tartott kutyák.
A feltárt összefüggések közül további kutatásra érdemesnek tartom a kutyák élelmezéséhez kapcsolódó lehetséges alternatív étrendek felállítását, illetve a gyermekek számának fordított arányosságát a kutyatartás népszerűségéhez képest. Mindenképp úgy gondolom, hogy szükséges vizsgálni azon okokat is, melyek a legnagyobb ellenállást a zöldebb termékek vásárlására a legtehetősebb jövedelmi helyzetű csoportokból kiváltják.



